
LATVIJAS REPUBLIKA
DOBELES NOVADA DOME
Brīvības iela 17, Dobele, Dobeles novads, LV-3701
Tālr. 63707269, 63700137, 63720940, e-pasts dome@dobele.lv
Dobelē
APSTIPRINĀTS
ar Dobeles novada domes 
2026. gada 26. augusta
lēmumu Nr.215/11

DOBELES NOVADA PAŠVALDĪBAS ADMINISTRATĪVĀS KOMISIJAS
NOLIKUMS

Izdots saskaņā ar
Pašvaldību likuma 24. panta pirmo daļu 

I. Vispārīgie noteikumi

1. Šis nolikums nosaka Dobeles novada pašvaldības Administratīvās komisijas (turpmāk tekstā – Komisija) darbības mērķus, kompetenci, komisijas darbības tiesiskuma nodrošināšanas mehānismu, tiesības un pienākumus, struktūru, darba organizāciju un atbildību. 
2. Komisijas darbība tiek finansēta no Dobeles novada pašvaldības (turpmāk tekstā – pašvaldība) budžeta līdzekļiem Dobeles novada domes (turpmāk tekstā – pašvaldības domes) apstiprinātajā kārtībā.
3. Komisija savā darbībā ievēro šo nolikumu, pašvaldības domes lēmumus, pašvaldības administratīvajā teritorijā spēkā esošos saistošos noteikumus, pašvaldības iekšējos normatīvos aktus un citus normatīvos aktus atbilstoši kompetencei. Komisija atrodas pašvaldības domes pakļautībā.
4. Komisija sarakstei izmanto pašvaldības administrācijas veidlapu. Lēmumiem Komisija izmanto pašvaldības domes veidlapu ar norādi Administratīvā komisija.
5. Komisija atbilstoši savai kompetencei, ko paredz Administratīvās atbildības likums un nozaru likumi, uzsāk un veic administratīvā pārkāpuma procesu.
6. Komisija darbu veic sadarbībā ar valsts un pašvaldības institūcijām un iestādēm.

II. Komisijas darbības mērķis un uzdevumi

7. Komisijas darbības mērķis ir efektīva un neatkarīga administratīvā pārkāpuma procesa veikšana.
8. Komisija izskata:
8.1. administratīvo pārkāpumu lietas par pašvaldības administratīvajā teritorijā spēkā esošo saistošo noteikumu pārkāpumiem;
8.2. administratīvo pārkāpumu lietas par administratīvajiem pārkāpumiem atbilstoši Komisijai Administratīvās atbildības likumā un saistošajos nozaru likumos noteiktajai kompetencei.
9. Komisijas galvenie uzdevumi:
9.1. veikt administratīvo procesu administratīvā pārkāpuma lietās;
9.2. saskaņā ar normatīvajos aktos noteikto lemt par administratīvā soda uzlikšanu par izdarīto administratīvo pārkāpumu; 
9.3. kontrolēt administratīvo pārkāpumu lietās pieņemto lēmumu izpildi;
9.4. nodrošināt informācijas ievadīšanu Iekšlietu ministrijas Informācijas sistēmā par administratīvo pārkāpumu lietās pieņemtajiem lēmumiem;
9.5. ar administratīvā pārkāpuma procesu saistītas informācijas apstrādi veikt Administratīvā pārkāpuma atbalsta sistēmā.

III. Komisijas struktūra un amatpersonu kompetence

10. Komisiju piecu locekļu sastāvā izveido ar pašvaldības domes lēmumu, apstiprinot Komisijas priekšsēdētāju un priekšsēdētāja vietnieku, kā arī Komisijas locekļu vārdisko sastāvu.
11. Komisijas priekšsēdētājs: 
11.1. plāno, organizē un vada Komisijas darbu atbilstoši šim nolikumam, tai skaitā, nosaka Komisijas sēdes norises vietu, laiku un darba kārtību;
11.2. sasauc un vada Komisijas sēdes;
11.3. paraksta Komisijas lēmumus un sēžu protokolus, lēmumus administratīvā pārkāpuma lietā un citus Komisijas sagatavotus dokumentus;
11.4. pārliecinās par kvoruma esamību Komisijas lēmumu pieņemšanai;
11.5. plāno darbus, dod uzdevumus un nosaka vai sadala pienākumus Komisijas locekļu starpā, kontrolē un novērtē uzdevumu un pienākumu izpildi;
11.6. nepieciešamības gadījumā uzaicina ekspertu (speciālistu) viedokļa sniegšanai, kas nepieciešams Komisijas lēmuma pieņemšanai;
11.7. iesniedz pašvaldībai priekšlikumus, paskaidrojumus un ieteikumus jautājumos, kas ietilpst Komisijas kompetencē;
11.8. koordinē Komisijas sadarbību ar valsts un pašvaldības iestādēm, struktūrvienībām un citām iestādēm un institūcijām;
11.9. sagatavo informāciju un veic saraksti ar dažādām iestādēm, institūcijām un ieinteresētām personām par Komisijas kompetencē esošajiem jautājumiem;
11.10. atbild par Komisijas rīcībā nodoto materiālu vērtību un dokumentācijas saglabāšanu;
11.11. atbild par Komisijas darbu un Komisijas pieņemto lēmumu tiesiskumu un pamatotību;
11.12. pārstāv Komisiju valsts un pašvaldību institūcijās un iestādēs, tai skaitā tiesā, nodod lēmumus piespiedu izpildei.
12. Komisijas priekšsēdētāja vietnieks pilda Komisijas priekšsēdētāja pienākumus viņa uzdevumā vai prombūtnes laikā.
13. Komisijas locekļi no sava vidus ievēlē divus Komisijas sekretārus, ja izpilddirektors Komisijas sekretāra uzdevumus ar savu rīkojumu nav uzdevis veikt citiem Centrālās pārvaldes darbiniekiem. Sekretāri sadala lietvedības pienākumus savstarpēji vienojoties, kā arī aizvieto viens otru prombūtnes (atvaļinājuma, slimības u.c.) laikā.
14. Komisijas sekretāri:
14.1. organizatoriski un tehniski sagatavo Komisijas sēdes;
14.2. paraksta Komisijas sēžu protokolus;
14.3. protokolē Komisijas darbu;
14.4. koordinē Komisijas sadarbību ar valsts un pašvaldības iestādēm, struktūrvienībām un citām iestādēm un institūcijām;
14.5. sagatavo informāciju un veic saraksti ar dažādām iestādēm, institūcijām un ieinteresētām personām par Komisijas kompetencē esošiem jautājumiem;
14.6. nodrošina Komisijas saraksti, kārto Komisijas lietvedību, nodrošina dokumentu noformēšanu, glabāšanu un nodošanu pašvaldības arhīvā;
14.7. tehniski noformē Komisijas lēmumus;
14.8. nodrošina Komisijas pieņemto lēmumu izsniegšanu vai nosūtīšanu iesniedzējiem;
14.9. veic citus Komisijas priekšsēdētāja dotus uzdevumus Komisijas darbības nodrošināšanai.
15. Komisijas locekļi:
15.1. piedalās Komisijas sēdēs;
15.2. ne vēlāk kā vienu darba dienu pirms noteiktās Komisijas sēdes informē Komisijas priekšsēdētāju par prombūtni vai citiem apstākļiem, kuru dēļ Komisijas loceklis nevar piedalīties Komisijas sēdē;
15.3. pilda Komisijas priekšsēdētāja dotos uzdevumus un norādījumus, uzliktos pienākumus;
15.4. katrs Komisijas loceklis atbild par pieņemtā lēmuma tiesiskumu un pamatotību;
15.5. kontrolē Komisijas pieņemto lēmumu izpildi;
15.6. paraksta Komisijas sēžu protokolus;
15.7. iesniedz Komisijas priekšsēdētājam priekšlikumus Komisijas darba uzlabošanai, pasākumu veikšanai administratīvo pārkāpumu cēloņu un to veicinošo apstākļu novēršanai.
16. Komisijas priekšsēdētājs, priekšsēdētāja vietnieks vai locekļi var atkāpties no darba Komisijā, iesniedzot par to iesniegumu pašvaldībā.  

IV. Komisijas tiesības un pienākumi
17. Komisijai ir tiesības:
17.1. pieņemt lēmumus par administratīvajiem pārkāpumiem, noteikt sodu atbilstoši normatīvajos aktos noteiktajam;
17.2. pieprasīt un saņemt no valsts un pašvaldības iestādēm Komisijas uzdevumu izpildei nepieciešamo informāciju;
17.3. uzaicināt piedalīties Komisijas sēdēs personas, kuras var sniegt ziņas par pārkāpēju un viņa izdarīto pārkāpumu.
18. Komisija, izskatot administratīvo pārkāpumu lietas un konstatējot administratīvo pārkāpumu izdarīšanas cēloņus, kā arī apstākļus, kas veicina administratīvo pārkāpumu izdarīšanu, ir tiesīga iesniegt attiecīgajām iestādēm, organizācijām, uzņēmumiem un amatpersonām priekšlikumus par veicamajiem pasākumiem to novēršanai.
19. Komisijai ir pienākums administratīvo pārkāpumu lietas izskatīt normatīvo aktu noteiktajā kārtībā un termiņos.
20. Komisijas priekšsēdētājam, tā vietniekam un Komisijas locekļiem ir pienākums piedalīties Komisijas sēdēs, balsot par izskatāmiem jautājumiem, iesniegt Komisijas priekšsēdētājam priekšlikumus Komisijas darba uzlabošanai, kā arī pasākumu veikšanai administratīvo pārkāpumu un to veicinošu cēloņu novēršanā.
21. Komisijai ir pienākums savā darbībā nodrošināt konfidencialitāti un informācijas neizpaušanu trešajām personām, izņemot normatīvajos aktos noteiktos gadījumus.
22. Komisijai savā darbībā ir pienākums ievērot ētikas normas.

V. Komisijas darbības tiesiskuma nodrošināšanas mehānisms un darba organizācija

23. Komisijas priekšsēdētājs, tā vietnieks un katrs Komisijas loceklis atbild par pieņemtā lēmuma tiesiskumu un pamatotību.
24. Komisijas sēdes tiek sasauktas un notiek pēc nepieciešamības, ievērojot normatīvajos aktos noteiktos administratīvo pārkāpumu lietu izskatīšanas termiņus.
25. Komisija savus lēmumus pieņem atklātās vai slēgtās sēdēs. Slēgtās sēdes notiek, ja to nosaka normatīvie akti. 
26. Komisija ir tiesīga izskatīt administratīvā pārkāpuma lietu un pieņemt par to lēmumu, ja sēdē piedalās vismaz trīs Komisijas locekļi.
27. Komisija pieņem lēmumu ar klātesošo balsstiesīgo vienkāršu balsu vairākumu. Komisijas locekļi nevar atturēties no lēmuma pieņemšanas. Ja balsis sadalās vienādi, izšķirošā ir Komisijas priekšsēdētāja balss, bet viņa prombūtnes laikā – Komisijas priekšsēdētāja vietnieka balss. 
28.  Komisijas loceklis, kuram saskaņā ar likumu “Par interešu konflikta novēršanu valsts amatpersonas darbībā” rodas konflikts saistībā ar vērtējamo iesniegumu un kurš nav tiesīgs piedalīties attiecīgā lēmuma pieņemšanā, paziņo par to Komisijas priekšsēdētājam un nepiedalās administratīvā pārkāpuma lietas izskatīšanā un lēmuma pieņemšanā.
29. Komisijas pieņemtos lēmumus normatīvajos aktos noteiktajos termiņos un kārtībā var pārsūdzēt tiesā. 
30. Komisija pēc pašvaldības domes priekšsēdētāja vai viņa vietnieka pieprasījuma sniedz pašvaldības domei pārskatu par savu darbību.
31. Komisijas priekšsēdētājs, priekšsēdētāja vietnieks, locekļi un sekretāri par darbu Komisijā saņem samaksu atbilstoši Dobeles novada pašvaldībā noteiktajai kārtībai. 

VI. Noslēguma jautājums

32. Atzīt par spēku zaudējušu Dobeles novada pašvaldības administratīvās komisijas nolikumu, kas apstiprināts ar Dobeles novada domes 2024. gada 25. aprīļa lēmumu Nr. 123/5 “Par Dobeles novada pašvaldības administratīvās komisijas nolikuma apstiprināšanu”.

